khistorydata/jeongjo-sjw-relations huggingface dataset:
정조 11년
尹承烈以兵曹言啓曰卽接廣智營入直哨官閔亨默手本則拱北門西邊宮墻舊築前日頹圮連接處二間許因雨頹圮云令紫門監爲先以杻把子堅實圍排依例樹柵待晴卽爲修築而把守軍兵仍以前日頹圮處把守軍十名更加嚴飭一體守直之意分付何如傳曰允
정조 11년
洪文泳以兵曹言啓曰卽接廣智營入直哨官閔亨默手本則拱北門西邊宮墻舊築前日頹圮連接處四間許因雨頹圮云令紫門監爲先以杻把子堅實圍排依例樹柵待晴卽爲修築而把守軍兵仍以前日頹圮處把守軍十名更加嚴飭一體守直之意分付何如傳曰允
정조 11년
尹承烈以兵曹言啓曰卽接西營入直哨官廉億齡手本則拱北門南邊宮墻舊築二間許因雨頹圮云令紫門監爲先以杻把子堅實圍排依例樹柵待晴卽爲修築而把守軍今此頹圮處與前日頹圮已把守處相距不過二間許仍以前日頹圮處把守軍十五名更加嚴飭一體守直之意分付何如傳曰允
정조 11년
洪文泳以兵曹言啓曰卽接廣智營入直哨官閔亨默手本則集春門北邊宮墻舊築一間許因雨頹落云令紫門監爲先以杻把子堅實圍排依例樹柵待晴卽爲修築而把守軍兵廣智營入直訓局砲手八名除出限修築間嚴加守直之意分付何如傳曰允
정조 11년
尹承烈以兵曹言啓曰卽接東道參軍牒報則御營廳所授肅靖門東邊鵂巖近處體城三間許因雨頹圮云令繕工監爲先把子圍排分授軍門待晴卽爲修築而把守軍兵亦令該軍門量宜定送限改築間各別守直之意分付何如傳曰允
정조 11년
洪文泳以兵曹言啓曰卽接東營入直把摠曺夏彬牒報內司僕南邊宮墻舊築一間許今日朝前蓋瓦脫落處外面頹落云令紫門監先以杻把子堅實圍排依例樹柵待晴修築而把守軍則頹落處旣是東營隔墻以其入直軍八名除出自其番所限修築間嚴加守直之意分付何如傳曰允
정조 11년
尹承烈以兵曹言啓曰卽接宗廟入直部將吳德弘牒報則宗廟東邊墻垣二間許因雨頹圮云令繕工監爲先以杻把子堅實圍排待晴卽爲修築而今此頹圮處在於前日頹圮至近之地旣有座更之把守則今以前日把守座更分半守直亦令巡邏營門另加嚴飭一體巡察之意分付何如傳曰允
정조 11년
洪文泳以兵曹言啓曰卽接西所衛將李復永牒報則明禮門東邊宮墻一間許因雨頹落云爲先令紫門監以杻把子及長木堅實圍排把守軍則昨伏承永肅門墻垣把守將卒使之晝察夜巡之批旨矣更加嚴飭一體巡察之意分付何如傳曰允
정조 11년
尹承烈以兵曹言啓曰卽接宗廟入直部將吳德弘牒報則宗廟西邊墻垣兩處各二間因雨頹圮云令繕工監爲先以杻把子堅實圍排待晴卽爲修築而今此兩處頹圮在於前日頹圮之間旣有座更把守而地近相望矣今以前把守左右座更分半守直亦令巡邏營門另加嚴飭巡察之意分付何如傳曰允
정조 11년
洪文泳以兵曹言啓曰卽接廣智營入直哨官閔亨默手本則拱北門西邊宮墻舊築前頹已把守連接二間許又爲頹圮云令紫門監一體圍排樹柵而把守軍則今此頹圮處在於前日頹圮處左右之間仍令前把守更加嚴飭一體守直之意分付何如傳曰允
정조 11년
尹承烈以兵曹言啓曰卽接北所衛將姜游牒報則通德門東邊宮墻一間許因雨缺落云爲先令紫門監以杻把子及長木堅實圍排把守軍則此與全體頹圮有異且是半面剝落弘化門入直砲手三名除出限修築間嚴加守直之意分付何如傳曰允明光門或延喜門簷底止接巡察事分付可也
정조 11년
洪文泳以兵曹言啓曰卽接東所衛將朴長瀗牒報則回泰門東邊昨日頹落連接處二間許今又頹落云令紫門監爲先以杻把子及長木堅實圍排而此處頹圮與禁衛軍番所地近相望依回泰門以西例巡察事昨日已爲分付矣今此頹圮旣是連接處一體嚴飭巡察之意分付何如傳曰允
정조 11년
洪文泳以兵曹言啓曰卽接東營入直把摠曺夏彬牒報則內司僕南邊宮墻舊築一間許蓋瓦因雨頹落云令紫門監爲先以草把子蓋覆待晴卽爲修改而此與體墻全頹有間旣爲東營隔墻矣以該營入直留營軍使之晝察夜巡之意分付該軍門何如傳曰允
정조 11년
尹承烈以兵曹言啓曰卽接廣智營入直哨官閔亨默手本則拱北門西邊宮墻舊築俄者頹圮連接處四間許因雨頹圮云令紫門監爲先以杻把子堅實圍排依例樹柵待晴卽爲修築而前後頹圮處昨因傳敎把守軍二十五名分兩處量宜酌定今此頹圮處在於左右把守之間幾皆連接兩處把守軍互相合力嚴加守直之意分付何如傳曰允
정조 11년
洪文泳以兵曹言啓曰卽接西所衛將李復永牒報則永肅門北邊宮墻前頹圮連接處二間泰秋門東邊一間半竝頹圮云爲先令紫門監以杻把子及長木堅實圍排把守軍則永肅門北邊頹圮旣是連接處泰秋門東邊頹圮亦與前日頹圮處不甚相遠竝以前把守軍更加嚴飭一體巡察之意分付何如傳曰允泰秋門勿爲把守
정조 11년
尹承烈以兵曹言啓曰卽接西所衛將李復永牒報則集成門北邊宮墻二間許因雨頹落云爲先令紫門監以杻把子及長木堅實圍排把守軍金虎門入直砲手十名除出限修築間嚴加守直之意分付何如傳曰此是內宮墻不把亦無妨晝則宣傳官與該所衛將巡審夜則自有更巡衛將部將申飭巡察以除軍兵沾濕之勞苦可也
정조 11년
洪文泳以分兵曹言啓曰慶熙宮西所衛將鄭智世所告內崇義門北邊宮墻三間許其南邊一間半許武德門東邊六間許興元門北邊四間許開陽門東邊一間許因雨頹圮云令繕工監爲先以把子堅實圍排待晴卽爲修築而御營廳入直校卒各別申飭頹圮諸處嚴加巡察之意敢啓傳曰知道
정조 11년
洪文泳以分兵曹言啓曰慶熙宮西所衛將鄭智世所告內興元門北邊宮墻二間許興化門南邊前日頹圮處右邊三間許開陽門西邊二間許崇義門北邊七間許武德門西邊二間許又其西二間許又其西前日頹圮處右邊六間許連續頹圮云令繕工監爲先以把子堅實圍排待晴卽爲修築而御營廳入直校卒各別申飭嚴加巡察之意敢啓傳曰知道
정조 11년
尹承烈以都摠府言啓曰今日入直內三廳武兼禁軍及軍兵等當爲中日習射而雨勢如此不得爲之之意敢啓傳曰知道
정조 11년
洪文泳以訓鍊都監言啓曰通德門東邊宮墻一間許半面缺落處把守軍以弘化門入直軍三名旣自兵曹除出擧行而把守將一人依例定送限修築間嚴加守直之意敢啓傳曰知道
정조 11년
尹承烈以訓鍊都監言啓曰集春門北邊宮墻舊築一間許頹圮處廣智營入直軍八名除出把守事自兵曹草記矣廣智營入直軍五十名內十五名宮墻頹圮處曾已分把今又除出八名則宮墻外巡邏無以分排出番軍八名將校率領限修築間嚴加守直之意敢啓傳曰知道
정조 11년
洪文泳以訓鍊都監言啓曰拱北門西邊宮墻舊築前日頹圮連接處二間許頹圮處把守軍兵仍以前把守軍十名一體守直事自兵曹草記矣把守將卒各別嚴飭限修築間分排守直之意敢啓傳曰已下敎此草記置之
정조 11년
洪文泳以訓鍊都監言啓曰拱北門西邊宮墻舊築前日頹圮連接處四間許頹圮處把守軍兵仍以前把守軍十名一體守直事自兵曹草記矣把守將卒各別嚴飭限修築間分排守直之意敢啓傳曰知道
정조 11년
尹承烈以訓鍊都監言啓曰拱北門西邊宮墻舊築二間許又爲頹圮處仍以前把守軍加意守直事自兵曹草記矣把守將卒連爲申飭加意守直之意敢啓傳曰知道
정조 11년
洪文泳以訓鍊都監言啓曰拱北門西邊宮墻舊築俄者頹圮連接四間許又爲頹圮處在於左右把守之間幾皆連接兩處把守軍二十五名互相合力嚴加守直事自兵曹草記矣兩處把守軍合二十五名將二人另加申飭互相分排限修築間合力守直之意敢啓傳曰知道
정조 11년
尹承烈以禁衛營言啓曰本營分授拱北門南邊宮墻舊築二間許因雨頹圮而把守軍兵今此頹圮處與前日頹圮已把守處相距不過二間許仍以前日頹圮處把守軍十五名一體巡察事自兵曹草記矣前日頹圮處把守將卒處更加嚴飭一體晝察夜巡之意敢啓傳曰知道
정조 11년
洪文泳以御營廳言啓曰內司僕南邊宮墻東營內舊築一間許外面頹毁處東營入直軍八名除出守直事自兵曹草記矣東營入直軍八名除出該入直將官率領輪直把守令紫門監堅實樹柵而東營入直軍元數不足出番鄕軍八名添入警巡之意敢啓傳曰知道
정조 11년
尹承烈以御營廳言啓曰本廳字內肅靖門東邊鵂巖近處體城三間許因雨頹圮云令繕工監爲先杻把子圍排分授軍門待晴卽爲修築而把守軍兵令該軍門量宜定送限修築間各別守直事自兵曹草記矣修築則待晴擧行而出番鄕軍二十名將官率領限修築間輪直嚴加把守之意敢啓傳曰知道
정조 11년
洪文泳以義禁府言啓曰時囚保放後坐起捧公事命下矣時囚罪人崔光璧趙台榮金得老等保放之意敢啓傳曰知道
정조 11년
丁未五月二十八日卯時上御誠正閣左承旨右承旨左副承旨右副承旨入侍時左承旨權右承旨朴天行左副承旨李惠祚右副承旨曺允大假注書李羲觀記注官承膺祚記事官金祖淳以次進伏訖上曰禜祭受香姑未過乎曰受香姑未及矣上曰其已齋沐乎曰齋沐則例往齋所爲之矣上曰須各別齋沐可也且門樓多不精潔亦宜各別灑掃也北淸門亦有門樓乎惠祚曰北淸則無門樓行祭時張油幕於門上矣上曰祭官支接於何處乎惠祚曰或住守門將廳或別作假家住接云矣上曰神位姑未陪往乎曰例於受香後陪往矣上曰北淸門最高絶難聞更點行祭時刻何以適中乎惠祚曰更點如或不聞則當列立多人使報更點可無差誤之慮矣上曰都承旨入侍出榻敎賤臣承命出與都承旨尹承烈偕入進伏上曰獻官承旨先爲退去天行惠祚允大承命退出命書傳敎曰都承旨同副承旨分詣受香所奉審摘奸以來上曰都承旨今年幾何承烈曰六十六矣上曰卿於八學士中官最低今則不低矣司僕主簿尹應烈卿之弟乎昨年爲別工作頗勤幹矣年今幾何承烈曰六十二矣上曰已經詞訟乎承烈曰未經矣上曰何至今未經也承烈曰吏判以同姓故嫌不敢檢擬云矣上曰幾寸耶承烈曰十五寸矣上曰吏判事太過矣卿見吏判須以予以爲太過之意言及可也近來此等事亦係世風古則不然纔免相避者亦不以爲嫌十五寸何嫌於檢擬乎向時八學士某某人耶承烈曰徐判府事金判府事李命植李性源洪樂命李在簡李明煥與賤臣是也上曰其時玉堂可謂壯矣且何時事也承烈曰甲申春因玉堂番次事同配甲山矣命退承史以次退出
정조 11년
行都承旨尹承烈坐行左承旨李在學坐右承旨未差左副承旨李亨元坐右副承旨李時秀坐直同副承旨洪文泳坐直注書金孝建病一員未差假注書李羲觀仕直李德鉉仕事變假注書尹光顔仕
정조 11년
洪文泳啓曰明日常參經筵取稟傳曰停
정조 11년
李亨元啓曰合辭方張之時兩司無詣臺之員事甚未安除在外外呈告人員竝卽牌招何如傳曰允
정조 11년
李時秀啓曰大司憲黃昇源執義李思祚掌令崔景岳持平朴載淳竝牌不進掌令閔彝顯持平宋煥箕俱在外監察茶時之意敢啓傳曰知道
정조 11년
李亨元啓曰左承旨沈有鎭今日不爲仕進卽爲牌招何如傳曰允
정조 11년
尹承烈啓曰今日展拜時承旨不可不備員而行左承旨沈有鎭牌不進推考傳旨今方捧入矣合有變通之道何以爲之敢稟傳曰許遞前望單子入之
정조 11년
洪文泳啓曰今日展拜時承旨不可不備員右承旨洪秉纘時在京畿驪州地合有變通之道何以爲之敢稟傳曰許遞前望單子入之
정조 11년
承旨前望單子入之李在學李邦榮爲落點
정조 11년
傳于洪文泳曰新除授承旨牌招察任
정조 11년
李亨元啓曰新除授承旨李邦榮以前任金海府使方在解由未出中何以爲之敢稟傳曰勿拘
정조 11년
傳于尹承烈曰保放罪人崔鳳佐放送
정조 11년
以咸鏡監司狀啓願堂諸處紀實事蹟莊奉物種騰書上送事傳于李亨元曰封進生梨特爲除之以紓僧力莫重需用猶如是蠲減則外此營邑貽弊之端無論若大若小卽竝頉給奴婢鹽盆等可頉者亦卽頉給事分付該道及京司生梨如用於享需從便貿用事分付別差處此蓋爲本寺所係莫重凡於守護之節必欲恪勤也道伯知悉此意嚴飭安邊府修葺堂宇募入僧徒期於復舊觀國初御製奉安處肅廟朝先朝御製御筆奉安處亦令地方官奉審修補刑止追後使之報來後狀聞咸興歸州寺永興地興寺亦令修葺蠲役歸州寺有國初聖蹟又有聖祖下敎令道伯奉審聖蹟如有讀書堂堂宇之尙在者圖形上送事一體分付該道
정조 11년
以漢城府民家頹壓單子傳于李亨元曰令該堂卽爲擧行
정조 11년
李時秀以弘文館言啓曰校理柳孟養時在全羅道長城地副校理李顯靖時在慶尙道安東地副修撰尹光普時在忠淸道尼城地經筵入番事緊請竝斯速乘馹上來事下諭傳曰依啓
정조 11년
洪文泳以弘文館言啓曰修撰金熙采旣有只推之命卽爲牌招察任何如傳曰允
정조 11년
李亨元以賑恤廳言啓曰因漢城府民家頹壓別單子判付內令該堂卽爲擧行事命下矣中部字內民家頹壓五戶南部字內民家頹壓二十八戶北部字內民家頹壓十八戶西部字內民家頹壓一戶合五十二戶內北部鎭長坊契居閑良李培元草家十三間內頹壓不過一間而名入別單未免冒濫故拔去後每戶恤典各錢二兩式上下其中殘獨戶九戶依日前江村別恤典例各加空石十立式別爲分給西部甕里下契居幼學全德恒女兒壓死恤典布一疋錢二兩考例題給之意敢啓答曰知道
정조 11년
李時秀以賑恤廳言啓曰因漢城府民家頹壓別單判付內頹戶之分等恤典皆卽題給事分付事命下矣西部字內民家頹壓三十三戶東部字內民家頹壓三戶北部字內民家頹壓十七戶合五十三戶每戶恤典各錢二兩式上下其中殘獨戶九戶依江村民戶別恤典例各加空石十立別爲分給北部鎭長坊契居良女全召史頹壓致斃恤典布一疋錢二兩考例題給之意敢啓答曰知道
정조 11년
李亨元以兵曹言啓曰兼司僕將韓聖養羽林衛將李尙說俱以身病當暑添劇時月之內無望供職呈狀乞遞實病旣如是則宿衛領軍之將不可久曠竝今姑改差何如傳曰允
정조 11년
洪文泳以兵曹言啓曰卽接西所衛將李復永牒報則永肅門南邊中松一株顚仆云令該所斫去之意敢啓傳曰知道
정조 11년
李亨元以分兵曹言啓曰慶熙宮西所衛將鄭智世所告內崇義門北邊宮墻二間許開陽門東邊二間許因雨頹圮云令繕工監爲先以把子堅實圍排待晴卽爲修築而御營廳入直校卒各別申飭嚴加巡察之意敢啓答曰知道
정조 11년
李時秀以御營廳言啓曰今五月二十九日景慕宮展拜時依兵曹啓下節目弘化門入直軍七十二名集春營入直軍三十名大將臣李敬懋率領月覲門外分左右排立東營入直軍三十名除出入直把摠曺夏彬哨官蔡述夏率領宮大門外把守而竝待標信出用解嚴後還入直間集春營哨官李明祿東營哨官李景佐代直之意敢啓答曰知道
정조 11년
刑曹啓目粘殺獄罪人鄭致景獄事云云殺獄體重臣曹不敢擅便上裁何如啓中和府殺獄罪人鄭致景獄事段兩人醉鬪互相顚擠則鄕將之分雖嚴强弱之別雖殊是隱乃致景決無俛首受打之理揮却之際或踏或蹴事勢固然禮集致命之後共鬪之致景焉逭償命之律但殺獄決打之法無出於實因與詞證此獄段以實因也則仰合面及渾身無一被打之痕損而口眼開穀道流汴之症宛合於喫酒食醉飽之文以詞證也則李始明李光赫吳中采金老郞卞里等俱爲屍親邊人而皆以只見致景之被打於禮集未見致景之打禮集一辭納招始明中采刑至六次牢守前說此可見致景不犯手之明證且以事理推之野中之宿醉迷神家間之大笑驚心扶到菜幕飮水數升則致景非被驅之人時當暑月中暍死中酒死亦非異事是如乎向因其矣妻之鳴錚特令更覈矣今觀査案及本曹回啓皆置罪疑之科朝家於此亦何必靳持致景身乙卽爲決配事分付爲良如敎
정조 11년
刑曹啓目粘殺獄罪人金占東等獄事云云道臣復讎傅生之論恐或失當仍令依前嚴訊期於取服何如啓長興府殺獄罪人金占東獄事段行一檢而成兩獄屍親元犯互相主客此誠前後獄案之初見者是如乎參其情犯究以事理則巳平之死藉曰賞得奉之命廣平之死獨不幾於浪死乎以巳平而償得奉之命則以占東償廣平之命在法宜然卿曹讞語可見分晣之中竅初欲依此判決以洩一死之冤更思之以弟而復兄之讎方其驚遑憤痛之際雖讀書士夫難責處置之得當況旀原初起鬧也廣平亦未嘗不參涉則縛弟竝兄容或無怪且縛來之時德來春同結黨齋進則廣平兄弟又未必盡縛於占東之手執此傅生不害爲原情之論占東身乙加刑定配爲旀此獄決折當參看兩案而得奉文案初檢官則曰別件修報云云而題送之前道伯錄啓之時道伯俱無一言皁白本獄雖不成獄獄情亦幾盡現於此案中而得奉傷處之緊歇終無以憑知揆以獄情疎漏甚矣前後道伯竝推考爲旀南平縣殺獄罪人朴黃連獄事段一筇之杖痕初不彷彿兩檢之釵色略有變動則未可謂之非服毒伊被打是遣且訓誨子姪父叔之常事假使梁女之死不由於砒霜而由於黃連猶子之間固未可遽議償命況黃連之投杖童婢之招糢糊彔豆之制毒山僧之證丁寧由前由後足有原恕之端黃連身乙亦爲參酌定配爲旀鎭安縣殺獄罪人卞德金獄事段四漢打一人至於致命行凶之時無他證參未能分下手之孰先孰後孰重孰輕則歸之衆驅可也歸之戲殺可也而此獄足踢者林奉已也繼而猛杖者卞德金也兩漢之中一當償命林則以年幼而先配卞則曰年壯也非罪三尺之律將無所施兺不喩行乞之類東西糾結小則劫奪人大則殺越人此不嚴法而重繩則繼此遊丐之戕害平民將不勝支當弱肉强食云云誠非過慮依前訊推在所不已是隱乃道啓旣置惟輕有難遙度一番更査亦合審克之義第於已發配外諸干連中拈出疑端親執詳査指一決處事分付爲旀靈巖郡殺獄罪人千業奉獄事段屍帳中微浮微硬雖不可謂痕損之狼藉而業奉猛踢之說非但屍親聞而傳之摘奸之刑吏分明指告則此最明證兺不喩夫常漢血氣之憤未有甚於失耦文千鬪詰之除得明以姻婭不干之人妄論是非至擧先累則移怒逞憤勢所必至業奉癸同之中烏可免此獄元犯乎至於八十里來往十二日延拖俱未足爲稱冤之端今雖更覈要不出於業奉兄弟只佑死者之言以洩其冤亦無所不可業奉身乙連加同推期於取服爲良如敎
정조 11년
兵曹參議臣李奎緯伏以嗚呼昨年凶禍何忍仰喩五月之變帀域含生號呼憤冤如欲無生九月之喪又失神人所望以我聖上孝仁明勤之德天之所報錫類之慶早宜振振夫何一年之內荐當此世間不忍當之事也此豈天命寔人之爲也嗚呼自古何國無賊何世無讎而其慘毒殘忍窮天極地曾有如吾國君臣今日讎賊者否讎賊如此而誅討未能悠悠蒼天此何世也日月不留常事奄過臣民哀冤且未論伏惟宸情何以自堪雖有群臣十百輩那能慰聖懷之萬一也嗚呼痛矣至於前冬賊變又何等至凶幸以國籙靈長陟降垂騭上變自賊至親凶圖殲厥巨魁目下急變似姑少紓然此其自就天誅非司寇所能得者乃若慈敎中五九月之變根柢究覈非無其所而嚴命不下數字削冤痛憂虞思之骨酸方今匹夫亦效沐浴之義如臣僇人聞有君讎國賊而百刦餘生精銷神喪厭厭尸居不能開一口曾鷹鸇之不若有臣如此生亦何爲仍伏念臣區區血悃仰首欲籲天哀感弸中擧筆不知所云人亦有言天地父母殿下於臣眞是父母也嗚呼哀此孤露之身尙有閔覆於上者耶人多欲殺而殿下活之臣斷無他而殿下知之活命之恩一死難報知心之感此生曷已言不能盡情惟瞻昊天罔極而已臣本百無猶人而愚妄之性彳亍之行則人所不有者策名立朝今爲二十五年在先朝着帽供仕不滿百日事殿下出入禁闥不過四朔前後登筵不過數十次而無味之言可憎之態則人皆不堪夷考所存安有分寸之長可入淵鑑者以殿下則哲之明奚取於斯而誤知殊私特達頻繁至或有群臣所未得者臣實不自知所以也若夫平生愆殃則無非自作疾惡之腸兼以過激之論積忤一世仇多與小群飛之刺想無日月之不燭者而我殿下不惟不動於其言乃反輒取於衆棄前後所以曲庇臣身軫念臣家者直是生死而肉骨恩渥旁流昭晣備至螻蟻之命獲伸戴盆釁累之家得存舊門闔家感泣擧族攢祝此豈他哉諒是無私之天亦有曲爲之地臣息食念此有時㗳然而忘身嗚呼殿下之眷臣者如此而臣則負聖意甚矣臣投有北點檢罪過尤悔多端慙懼交中臣竊妄度蓋我聖上憫臣麤厲之性氣屢罹世故故必欲矯揉鎔化俾就彀律更勿入於大戾噫此臣父母生時常所戒臣使之痛改者緣臣無狀病根尙在今臣罪逆深重父母已云亡矣君而兼父母惟殿下在上仁愛所孚臣雖頑如木石豈不感動佩韋之戒玉汝於成三年嶺海矢心刻責以所痛恨於孤負親戒者要欲移圖於奉承聖旨以百忍爲工以三思制事存心轉環勉力磨稜得保餘生副我殿下愛欲生之德意第念學問工少氣質用多呂氏一日愛化之功何可能也縱令能之自覺精銳已盡譬如穩藉殘暉受用幾何亡羊補牢恐無及事靜言念是耿耿自悼嗚呼臣生不能盡子職永抱窮天之痛餘生爲人惟是事君盡分一事而今則已矣此亦臣不忠不孝造物敗之尙誰怨也雷雨之解冠佩入關江山故國所至如歸父老相問詑說恩私其往其歸一念玉樓耕鑿林泉敢喜餘景之自在寤寐楓陛只憐苦衷之未泯千萬不意有隕自天分外恩批以臣爲騎省佐貳臣聞命驚惶震越罔知攸措嗚呼今夕何夕夢耶眞耶叩謝是急悰地姑舍蒼黃赴闕顚倒祗肅憐臣罪臣俱當在是至於因此蹲冒復出周行非所可論臣於吾君之前曾不能爲文華之言邊幅之行以效自好之態況逖違天陛魂夢長結者今豈無一瞻耿光以慰微忱之計哉第臣形軀雖留世上身名已埋泉下不可以陽界人自處非但臣之私商量如此抑必世之公議論亦然是尙可以去就自擬者也蓋臣之不可復廁榮塗者有三事焉其一待罪谷山府時上疏事也一趙尙鎭査啓也一洪秀輔疏語也念臣於榮賊自其幼小豈不知悖妄之性無禮之行可駭可惡也只以甲乙年間輔翼吾君之功爲臣等所未爲者故臣闊略百事眞心愛重眞心倚仗自是錯料爲以保護吾君之地不可無國榮是以臣伊時在深峽忽聞宿衛所撤罷之報昏黑鈍懦之見不識裏面陰凶情節而只覩外形憂慮滿心果上出位之言又認賊爲子乃以精忠大節等語極口奬詡如古之頌莾德而讚忠賢者及夫賊情發露之後臣惶愧憤痛雖欲噬臍何可及也然是時臣心只在於宿衛一事而已故臣疏有國事朝議使勿與知之語且初呈之本有曰國榮不可置於宿衛則請以扈衛三大將輪直宿衛疏到喉院以有錯誤處還下送臣始知三廳爲一大將宿衛非可獨任者故遂削是句此則伊時政院及道臣守令所共見者也卽此而臣心之所在可知神明在上焉敢誣也雖然臣不能逆覩奸萌炳幾先討而乃反爲此疏則是臣之罪耳臣今咋舌不敢復論天下事此不可復進者也谷山鄕禮錢入己私用之說伊時判付區別已昭到今臣何更辨也但我朝所嚴者贓律士夫所重者名檢未論其事之虛實彼旣以汚衊加臣臣之名檢已傷何所藉手以事吾君也此不可復進者也洪秀輔疏語臣向陳爰辭至承嚴譴今安敢提說哉惟其使人不堪安受者卽是移接於深峽別區四字也苟使臣爲吾君血誠早有古人義形于色如汲直仇牧則人雖欲殺臣焉得以如此說加之哉臣所以自反而悼不可復進者也臣旣有此三不可進冒死退縮不敢轉動伏願聖明先勘臣罪以勵具臣仍命選部永刊臣名於朝籍以存人臣之大防焉答曰省疏具悉自引三件罪上款事予獨知之俱在前後筵話爾其勿辭察職
정조 11년
校理臣李殷模伏以居諸迅邁文孝世子祥事奄過臣民痛冤去而益新伏況我殿下至慈之情尤何以堪抑也噫嘻痛矣君讎國賊何日可忘而沬血飮泣之情食肉寢皮之心此月愈切嗚呼尙忍言哉臣於昨冬待罪館職時或獨疏或聯章洞陳討賊之義粗伸沐浴之忱天心莫回王章尙屈朞制已畢衣冠卽吉萬事都休恨不溘然顧今廷臣之齊聲仰請者卽宇偉之鞫問也醫媼之盤覈也宇賊則殿下雖屬之已勘之案而顧瞻他日卽渠滔天之凶則所謂他日明有所指而復謙之逆謀匡運之四字凶言莫不同塗共轍湊于逆魁而時偉醫媼亦只是一串路脈矣以殿下日月之明豈不洞燭其窩贓亦豈眞以無指的無端緖而不之鞫耶誠以一問宇偉則畢竟根蒂將有歸處一鞫醫媼則畢竟五行刀割嗚呼慈聖十行之敎信如四時昭如日星夫豈不義而慈聖諭之於大庭詔之於來後也殿下試思之昨冬國勢之岌嶪其果何如而草草誅鋤伈伈度日觀於朝廷之上似若以爲旣安矣旣平矣以臣視之岌岌嶪嶪之勢猶夫前日而雍容暇豫之象竊爲朝廷惜之繼之以流涕痛哭也仍伏念臣滯雨京邸行將尋鄕此際伏奉玉署特除逖違之餘豈無一覲之願而臣於見職自劃有素去冬一肅諒非獲已惟此情實庶幾天鑑之所俯燭則去就一節初非可論荐違召牌非不知萬萬惶凜而迷守難變冒膺無路玆敢隨牌祗詣附陳微懇伏乞聖明俯垂諒察亟命鐫削仍令勿復檢擬館銜公私幸甚省流具悉勿煩爾其勿辭察職
정조 11년
丁未五月二十九日卯時上詣景慕宮展拜入侍時行都承旨尹承烈左副承旨李亨元同副承旨洪文泳假注書李羲觀李德鉉記事官李相璜金祖淳提學金鍾秀吳載純檢校直提學李秉模直閣鄭大容待敎尹行任以次侍立訖上具翼善冠無揚黑團領袍乘輿出協陽門由月覲門詣景慕宮至降輿所左通禮啓請降輿上降輿入大次展拜時至左通禮啓請外辦上仍具翼善冠無揚黑圓領袍以出左通禮啓請乘輿上乘輿左通禮前導至降輿所左通禮啓請降輿上降輿左右通禮前導詣版位北向立左通禮啓請鞠躬再拜興平身上鞠躬再拜興平身左右通禮導上陞詣廟內奉審訖左右通禮導上至乘輿所啓請乘輿上乘輿至大次還宮時至左通禮啓請外辦上改具翼善冠無揚黑團領袍乘輿出月覲門由協陽門還內諸臣以次退出
정조 11년
丁未五月二十九日巳時上御誠正閣奉審承旨入侍時右副承旨李時秀假注書李羲觀記事官李崑秀金祖淳以次進伏訖上曰陵上有頉處果何如時秀曰臣敬奉聖旨馳往奉審則大王陵陵上丁字閣俱無頉王妃陵北邊曲墻三十九尺內二十五尺外半面向外傾頹此則本陵官已報陵官報後八尺更爲傾頹六尺幾盡動退東北邊面墻四尺餘微有動退石頭低退矣上曰判尹入侍出榻敎賤臣承命出與漢城判尹李崇祜偕入進伏上曰其間民家頹壓爲幾何崇祜曰六百三十餘處矣上曰殘獨戶幾何崇祜曰此則未及區別矣上曰須與惠堂一一區別修成冊入之可也崇祜曰如江上等地頹壓處亦有未及聞知者待其一一聞知謹當依下敎擧行矣上曰坐更事將何以爲之崇祜曰臣方以坐更事申飭各部而各部近因民家頹壓事不遑他及各部文書姑未及來到矣上曰當自領相家出坐更爲定乎崇祜曰己未年原節目王子大君公主大臣國舅家及殘獨戶皆入區別其外應國役如燻造契車契馬契人戶亦入區別中蓋其時大臣則請自大臣家爲始而先朝以大臣家出坐更事體不然爲敎矣上曰其時大臣誰也崇祜曰卽金在魯也上曰鄭昌聖曾於癸卯年間有釐正之事亦能有效耶崇祜曰癸卯間雖有釐正而實未嘗行之矣上曰癸卯節目見之乎崇祜曰考之壬寅別單坐更四十三處中二十餘處爻周而但無啓字踏下矣蓋坐更痼弊專由於里任輩私相捧賂二三兩而漏免之故無賂者有偏苦之患矣上曰此事弊久今若一朝釐正則能無起怨之慮乎崇祜曰若釐正則戶多役均民必樂而不怨矣但洞里戶數多者數百少者四五十戶多少懸絶應役終有不均此爲難處矣上曰卿方帶備堂乎崇祜曰臣非備堂也上曰判尹非例兼乎崇祜曰亦非例兼也上曰今當依己未例釐正卿須就議大臣後日次對奏之可也崇祜曰臣於承文院文字曾承抄出編次之命今幾了畢而有凡例之稟定者敢此仰達矣編次中闕文固無奈何而亦有有題而無文者此亦依闕文例闕之乎上曰旣無文則依闕文例可也編次今至何境而卷數當爲幾何崇祜曰原編已完爲四十卷續編姑未了而亦當爲數三十卷矣上曰編次旣畢當刊印乎崇祜曰當初下敎如此矣上曰若自戶曹刊印物力必多入卿可自承文院印出而物力則兵戶曹間取用可也且所印當爲幾本崇祜曰內入一件政府一件承文院一件藝文館一件司譯院一件合爲五件矣上曰紙地凡百依私印列爲之白紙亦不妨矣崇祜曰冊樣稍大白紙則恐不合用戶曹舊留儲稍多校書館紙亦可取用矣上曰紙地與物力皆自承文院磨鍊而取用於他處可也冊名亦有料量乎崇祜曰或言當曰承文院謄錄或曰承文院掌故或曰承文院辭令三者之中未知何者的當矣上曰掌故稍勝而但掌故亦謄錄之異名此則專是事大交隣文字更爲商量可也此冊無序文乎崇祜曰曾有使李判府事製序之命矣上曰紙地當入幾何崇祜曰五件當入八九塊矣上曰冊則好矣且應有之冊也崇祜曰實便於考閱矣上曰此冊成後仍於每式年續印可也崇祜曰所可惜者往往有闕失不備處耳上曰豈因閪失而然乎且所闕者幾何崇祜曰閪失與不臣未敢知而誥命七度祭文二度勅一度無之其中懿陵元陵誥命亦不得矣上曰此則考儀軌於禮曹似可得之矣崇祜曰明聖大妃祭文亦無之矣上曰此亦或在儀軌中考之可也崇祜曰謹當依下敎考出矣上曰目錄入送於左承旨處可也崇祜曰目錄今始抄出矣命退諸臣以次退出
정조 11년
行都承旨尹承烈坐行左承旨李在學坐直右承旨李亨元坐左副承旨李時秀坐右副承旨洪文泳坐同副承旨安廷鉉坐直注書金孝建仕直一員未差假注書李德鉉仕事變假注書尹光顔仕
정조 11년
李在學啓曰明日常參經筵傳曰停
정조 11년
傳于李亨元曰禮房承旨馳詣宗廟永禧殿景慕宮奉審摘奸以來
정조 11년
洪文泳啓曰大司憲黃昇源牌招啓辭未下執義李思祚掌令崔景岳持平朴載淳傳旨未下掌令閔彝顯持平宋煥箕俱在外監察茶時之意敢啓傳曰知道
정조 11년
李亨元啓曰備邊司郞廳來言今日賓廳日次而無時急稟定事不得來會云矣敢啓傳曰卿等旣有入侍之便食後來會
정조 11년
洪文泳啓曰今日次對兩司當爲進參除在外傳旨未下外大司憲黃昇源卽爲牌招何如傳曰允
정조 11년
以兩司牌不進罷職傳旨傳于李亨元曰前望單子入之
정조 11년
李在學啓曰今日次對兩司當爲備員新除授諸臺待下批一體牌招何如傳曰允
정조 11년
臺諫前望單子入之大司諫朴天衡執義李壽咸掌令安鼎大獻納洪聖淵持平李敬五正言李龜雲朴道翔落點
정조 11년
傳于洪文泳曰濬川司堂上戶曹判書來待
정조 11년
傳于洪文泳曰來待諸臣入侍
정조 11년
李在學啓曰濬川司都提調領議政金致仁左議政李在協右議政兪彦鎬提調金履素李崇祜李敬懋徐有大依下敎來待矣傳曰入侍
정조 11년
李亨元啓曰吏曹假郞廳來言承旨有闕政事取稟傳曰政官牌招開政
정조 11년
有政吏批判書尹蓍東進參判金文淳在外未肅拜參議徐鼎修進行都承旨尹承烈進以安廷鉉爲承旨宋銓爲司諫金履鏞爲修撰韓用龜爲修撰金聖和爲監察李秉模爲奉常提調李在簡爲內醫院提調金鍾秀爲司僕提調具膺爲永川郡守李師濂爲兵曹參知鄭昌老爲戶曹正郞
정조 11년
兵批判書金履素進參判金魯淳病參議李奎緯入直進參知李師濂未肅拜左副承旨李時秀進以吳璟爲兼司僕將崔範重爲羽林衛將趙元珣爲訓鍊主簿高道成爲助羅浦萬戶副護軍單趙濟魯副司直洪秉纘沈有鎭同知單李弘遂僉知單李尙益
정조 11년
吏曹參判前望單子入之朴祐源落點
정조 11년
吏曹口傳政事以尹師國爲漢城右尹
정조 11년
以漢城府民家頹壓別單傳于安廷鉉曰恤典依例擧行
정조 11년
傳于安廷鉉曰保放罪人張錫胤放送
정조 11년
以原春監司狀啓六月令宗廟薦新生銀口魚限內不得封進惶恐待罪事傳于安廷鉉曰勿待罪事回諭
정조 11년
李在學以兵曹言啓曰本曹參判金魯淳差祭參議李奎緯謂有情勢不爲行公參議李奎緯新除授參知李師濂竝卽牌招以爲推移入直之地何如傳曰允
정조 11년
刑曹啓目粘三登縣尹亨富殺獄云云獄體至重有非遲滯之見所敢經議上裁何如啓判付內此獄審理自乙巳始該曹則輒請更覈本道則每置宥秩行四檢經兩査至有大臣之獻議而獄情之疑眩愈往愈甚乙仍于與平山崔女獄案閱月留中屢回看詳崔案今雖了勘此獄則似滷似打或尹或金尙在於不生不滅之科今又一向延拖殊非曰殺曰宥之義是如乎前後疑端乙巳判堂金魯鎭跋辭已盡之矣十二條記疑多屬於亨富若檢驗實因之相左也屍親之應問不問也更査時已經逐條推問今不足深辨是遣惟金興廷之以疎族替當捄療掩匿於發狀之時和應於嘗粥之說似有隱情亨富招中或爲鹽水似是饋粥策云云果涉春雉之鳴此兩條最爲亨富之直贓云而此又有不然者六寸之親旣非疎遠死生之際隨食先嘗未必非厚誼畢竟聯名呈官無他私和之跡則未可謂之符同亨富是遣下款亨富之言卽知飮滷之疑屬於渠家有此隨問隨供若謂之妄發則可也而亦非有心之言是遣又以舁置其家備饋粥飮爲行毒之明證而岳男之耆仆適在門前則以鄰里匍匐之義借家給粥不是異事執此聲罪不幾於迫阨乎又有一言可破者永世李召史之本夫也岳男李召史之奸夫也亨富果若最後奸淫意在除去其夫則理宜先永世而次岳男又若以永世之不足段姑置而斷斷於岳男則與移情淫婦密密謀害何所不可而乃於倉卒稠廣之中作此假手鴆人之計乎尹李奸淫之跡一村諸人旣無明證藉有宿約廊下節居之女自多相接之便何必殺遠居之奸夫始成其事乎奸淫一款旣未得斷案而只執煞款之跡經施一律則甚非屢歲詳審之本意且調羹進粥皆在渠妻之手則其妻耳亦有何欲殺之心而必和滷水是喩數匙之滷未必致命兩次之打旣已自服則元犯之以金換尹卽有幸不幸者焉大抵三四檢所有傷痕初覆檢豈有不現之理乎及至葛藤之後苟同成獄明若觀火雖未的知其永世是元犯而亨富是橫罹是隱乃公心細究可疑之端此少而彼多且永世之捉得無期亨富之瘐斃可慮前道伯跋辭語中逃者爲首之說亦合旁照之一端亨富身乙參酌定配爲旀永世捉捕成命已至多年而諉以流丐初不跟尋致使重獄遷就至今者揆以國綱誠極寒心況本道諸邑無非兼營將守令而譏詗之政反不如他路非不欲摘發論勘如向來海西諸鎭營而方農遞易可悶姑不處分後勿如是之意令道伯嚴飭列邑爲良如敎
정조 11년
慶尙監司金光默疏曰伏以日月迅邁文禧廟祥事奄過大惟聖情止慈悲疚何堪臣北望痛廓寸腸如割仍念臣猥以無似之賤品濫被不世之洪造擧之冗散之中畀以藩宣之重自顧才識豈有毫分堪承之望而仰感甄拔之私俯怵煩瀆之誅不敢終始力辭黽勉冒據者居然歲已帀而月有餘矣雖使穡事豐登民生寧謐猶懼其觸事憒劣自底僨誤又況値昨年孔酷之災任一路拯濟之責者乎幸賴天地父母懷保慈育之恩百萬生靈得免溝壑擧占袵席而承奉流化宣揚聖德臣未能盡誠盡分終至有繡衣之論啓其昏謬尸職之罪彰露無餘臣滿心惶恧無面可顯嶺海鈇鉞日夕恭俟迺者嶺藩移授之旨忽下於千萬夢寐之外臣聞命驚遑五內失守莫省所以自措也噫方岳之任孰非不重而至於嶠南一域壤地之大憂責之繁甲於諸路朝家揀選比他尤別自古膺是命者雖才具優於剸理威明足以憚壓無不逡巡退讓不敢晏然冒當則如臣之至庸極陋最居人下者有已試蔑效之罪無一毫可紀之績而今於人望之外有此匪分之寵命以藩移藩有若非臣莫可者然臣身之滿盈招損畢竟狼狽猶屬餘事其爲累聖朝則哲之明貽中外聽聞之惑是豈細故也哉況今本道民事之孔棘上下之所共憂也前歲大侵挽近所罕瘡痍甫起喙息猶憊威愛所偏弊將隨生其所接濟視前尤難此時按撫之責雖通才達識尙患其收拾不得以臣之百無一能其何敢擬議於此等重任乎上焉而苟授下焉而冒膺則佇見試可之政終至於僨國事貪榮之罪反歸於速身災矣臣受恩如天圖報無地夷險燥濕分宜效死而材非可堪義當必辭力所不逮罪將難逭伏乞聖慈諒臣所讓非出飭辭將臣新除藩仕亟賜鐫免回授可堪之人以幸公私不勝大願臣無任屛營祈懇之至謹昧死以聞答曰省疏具悉卿其勿辭往欽哉
정조 11년
中學敎授金履鏞疏曰伏以隙駛迅邁我文孝世子常事奄過回思昨年此時哀慶如夢伏惟撫時觸境廓然痛傷曷有其極臣仰念止慈之聖心俯痛舊僚之餘喘寤寐悲冤直欲溘然而無生也嗚呼今日讎賊何故不討也人紀將墜國論愈激而殿下則固拒而力排之乃至於辭令擧措之間威怒震疊譴罰嚴峻未敢知聖意至此果何以也諸臣無狀雖不能仰格宸心而殿下試察之其直無一二可覈之端耶停乳可覈也妄藥可覈也爲臣子而必諱邦慶之凶肚可覈也處聖世而必俟不逞之凶謀可覈也然而秉彝所同斥之以駭憤明義所關疑之以藉弄聖心一定牢不可破是誠八方之冤恨而千秋之疑案也嗚呼冤矣日月如奔栗原之墓草已宿臣民之服制已畢而彼讎賊則首領自如噉着自如偃仰於一天之下談笑於暗室之中嗚呼此何理也今夫萬口一談必曰逆醫也賊媼也妖宇也凶偉也蓋其脈絡所通形跡已著一問之下決知其眞贓之畢露則何殿下一例靳持必欲擔閣而後已耶噫嘻護法賊徒包藏禍心之輩不勝猜忌岐貳之心始焉國慶之初公肆不滿之意逮夫變故之後敢售挾他之計是父子同惡而相濟難兄難弟換面而迭出則中間綢繆顧何所不至哉殿下試一鉤覈如其無實則疎放之蕩滌之以釋一國之惑而共圖太平之福可也不然而三司所陳已誠勝傳之故紙數字下批不過勿煩之例敎處凶賊以若有非有之地置義理於其然豈然之間如是而在下風習專沒誠意遂以建天地堂堂公共之論看作逞好惡區區偏私之科是固群臣之罪而亦非殿下所以啓之哉臣不勝痛恨焉雖以匡運事言之覬覦嘗試敢作亘古今所無之凶圖者非他也都由於復明之獄草草了當而宇偉之窩窟未破也嗚呼是誠何等時也災異日作天象切警告之意訛言雲興民志有靡定於嘆此豈徒然而已哉誠恐伏莽之憂迫在呼吸殿下不以此時爲明倫正紀大奮發大懲創之道則何以勸忠志之士而措泰盤之業乎伏願更加三思亟下處分焉仍伏念臣癃病一物耳近又喪威震迫肝腸摧蝕半年床笫奄奄若泉下者久矣不意玉暑除旨忽下於此際顧此論思之職夫安有一分堪承之望哉造化雖歸於生成危喘實難於趨走臣罪至此萬殞猶輕況臣於昨冬冒陳悲冤之忱敢效討復之義竟未承一字之批此實臣言妄率未有槪於聖心居常悚懍惟鈇鉞是俟者六朔于玆矣官職去就尤無可論伏願聖慈俯賜鑑諒亟削臣所帶職名仍治臣逋慢之罪以肅朝綱以安賤分焉臣無任屛營祈懇之至謹昧死以聞省疏具悉勿煩爾其勿辭察職
정조 11년
丁未五月三十日辰時上御重熙堂左承旨入侍時行左承旨李在學假注書李德鉉記事官李宗烈承膺祚以次進伏訖上命書榻敎曰保放罪人趙台榮放送命退承史以次退出
정조 11년
丁未五月三十日辰時上御熙政堂右副承旨與來待諸臣入侍時右副承旨李時秀假注書李德鉉記事官李相璜金祖淳錦城尉朴明源營建堂上具允鈺徐有隣尹蓍東郞廳具膺鄭東敎李晩秀以次進伏訖上命書傳敎曰大臣備苟堂上引見賤臣承命出與行左承旨李在學事變假注書尹光顔領議政金致仁左議政李在協右議政兪彦鎬行司直金華鎭左參贊金魯鎭知敦寧徐有慶戶曹判書李在簡刑曹判書鄭昌順行副司直洪秀輔沈豐之金持默副校理李鼎德偕入進伏訖致仁等進前曰朝晝異候聖體若何上曰一樣矣致仁等曰王大妃殿氣候若何上曰一樣矣致仁等曰惠慶宮氣候若何上曰一樣矣致仁曰此東萊府使李敬一狀啓也以爲西館東大廳西行廊八十五間改建之役今始畢役而倭情巧黠如有此等事役則欲增役價必以拖過時日爲事而監董譯官李命和趙重明等呵責敎誘盡心擧行近百間大廈無弊訖工在前監董之後不無任譯輩酬勞之已例請令廟堂稟處矣在前倭館修理時任譯輩貸出公貨還報本色自備工錢能訖其役則或不無加資之例而今番則所入財力皆自朝家準數劃給加資重典雖非可論累朔監董亦不可全無酬勞之道分付本衙門高品付祿何如上曰依爲之出擧條致仁曰全羅監司沈頤之枚報備局以爲今春累萬斛賑資簸揚斗分之際一包所縮幾至三四斗本道雖無縮穀上下之例今若無別般區處則其勢必至於徵民徵吏爲本邑無窮之弊請賑餘帖價穀每石米則五升皮穀則一斗式上下守令自備饒戶願納係是私穀每石五升式上下以補其縮矣賑餘穀量縮減給旣無已例則固難輕議而但聞在前則道臣畢賑後以其餘穀隨宜闊狹以充量縮而今番則春夏十數巡飢口穀數一一逐巡登聞其不得任自闊狹事勢則然今自朝家不許量減而責之於許多自備之守令決不可爲仍以置之則民邑之弊又將莫甚依道臣所請帖價穀米每石五升皮穀每石一斗自備願納穀每石五升特許上下以補其縮而昨年則年事大無所捧還穀全不精實致有此陳請而頃因繡衣書啓自今年另加嚴飭爲守令者宜不敢如前循襲今後則雖經大賑毋敢以量縮二字仰請之意各別申飭何如上曰依爲之出擧條致仁曰儀賓之綏祿與宗臣之顯祿同凡於都提調衙門貶坐等公會禮數拘礙曾亦有辭遞之例云昌城尉黃仁點奉常提調之任許遞何如上曰依爲之出擧條致仁曰太僕提調金履素以其私義不爲行公貶月當前合有變通今姑許遞何如上曰依爲之出擧條致仁曰前備堂未還差者多行副司直鄭好仁延豊君李𡊠行副司直蔡弘履竝還差行副司直宋載經漢城判尹李崇祜亦爲差下使之察任何如上曰依爲之出擧條在協曰近來紀綱漸壞士習日渝陞學外場之說已多紛紜而日前陞補時儒生輩自其泮主人家製寫呈券者太半皆是試庭則幾乎無人而師儒之長恬不察飭云事之可駭莫此爲甚當該大司成從重推考此後則嚴加禁斷無得復犯之意申飭成均館何如上曰依爲之出擧條昌順曰長興府殺獄罪人金占東事切有區區愚見敢此仰達矣判付傅生旣出好生之德意臣非不欽仰而但占東雖曰爲兄報讎而不告官擅殺者在下執法之義固不可輕議傅生而況一人而殺二人之命尤不當以復讎言渠又不以殺人自服則初未嘗以報讎自處可知道啓之置於稟秩臣所未曉今此酌處之命恐欠重人命之道故敢以執藝因言端仰達矣上曰卿言亦有意見其在重民命重三尺之道不可遽然傅生渠招一向抵賴旣無哀痛迫切之意卽此未可以復讎言以卿所奏出擧條令道伯加刑取服如或承款卽爲錄啓事分付出擧條上命書傳敎曰聞其親病勢難供劇藥房提調徐有隣許遞殿最當前與兩寺提調之代今日政差出又命書傳敎曰政月在近吏曹在外堂上許遞前望單子入之上曰漢城府堂上有闕之代令該曹口傳差出待下批牌招察任出榻敎上曰新除授承旨牌招察任出榻敎命退諸臣以次退出
정조 11년
行都承旨具㢞未肅拜行左承旨李在學坐右承旨李亨元坐直左副承旨李時秀坐右副承旨洪文泳坐直同副承旨未差注書金孝建病一員未差假注書李冕膺仕趙台榮仕直事變假注書尹光顔仕
정조 11년
李亨元啓曰來初五日朝參日次矣敢稟傳曰停
정조 11년
李在學以禁衛營將官來言啓曰今日本營軍兵日次私習云矣敢啓傳曰知道
정조 11년
李在學以御營廳將官來言啓曰今日本廳軍兵日次私習云矣敢啓傳曰知道
정조 11년
洪文泳啓曰合辭方張之時憲府無詣臺之員事甚未安除在外外大司憲黃昇源卽爲牌招何如傳曰允
정조 11년
李亨元啓曰大司憲黃昇源牌不進執義李壽咸掌令安鼎大閔彝顯持平李敬五宋煥箕俱在外監察茶時之意敢啓傳曰知道
정조 11년
傳于洪文泳曰左副承旨與輪對官入侍
정조 11년
傳于李在學曰諸承旨持公事入侍
정조 11년
傳于洪文泳曰吏兵房承旨持歲抄入侍
정조 11년
李在學啓曰假注書李德鉉身病猝重勢難察任今姑改差何如傳曰允
정조 11년
假注書望李德鉉改差代金裕己落點
정조 11년
以承旨房望傳于李亨元曰仍
정조 11년
假注書望金裕己在外代趙台榮落點
정조 11년
假注書望注書金孝建病代李冕膺落點
정조 11년
李亨元啓曰假注書趙台榮時無職名令該曹依例付軍職冠帶常仕何如傳曰允
정조 11년
李在學啓曰假注書李冕膺時無職名令該曹依例付軍職冠帶常仕何如傳曰允
정조 11년
以東部摘奸宣傳官別單傳于洪文泳曰似未及抄報令該廳依他例題給恤典仍令京兆知悉
정조 11년
以西部摘奸宣傳官別單傳于李亨元曰令該廳依他例卽施恤典
정조 11년
以南部摘奸宣傳官別單傳于洪文泳曰此是殘獨戶依他例卽施恤典仍令京兆知悉事分付
정조 11년
以北部摘奸宣傳官別單傳于洪文泳曰取考京兆別單如不抄報恤典卽爲擧行事分付
정조 11년
以東北兩部西南兩部摘奸宣傳官別單傳于李在學曰令該廳依他例卽施恤典
정조 11년
以咸鏡監司狀啓罪人金麟三嚴囚事傳于洪文泳曰嚴刑三次濟州牧爲奴事回諭
정조 11년
傳于李亨元曰不緊上疏徒煩酬應捧納承旨遞差
정조 11년
李亨元啓曰臣與同副承旨安廷鉉伴直矣纔已遞差伴直無人右副承旨洪文泳卽爲牌招何如傳曰允
정조 11년
李亨元以弘文館言啓曰本館下番副修撰臣洪樂貞以本館春夏等褒貶取稟於領事事今日晝仕出去之意敢啓傳曰知道
정조 11년
李亨元以弘文館言啓曰校理李殷模疏批已下卽爲牌招察壬何如傳曰允
정조 11년
洪文泳以賑恤廳言啓曰因漢城府民家頹壓別單判付內恤典依例擧行事命下矣東部字內民家頹壓七十三戶北部字內民家頹壓十六戶合八十九戶內東部私契居訓局軍李聖復驛契居砲手金德順草家凡九間內頹壓不過各一間而名入別單未免冒濫蓮池洞契居良人表福同家舍卽前別單已恤典中趙得弘家舍疊入丁寧故竝拔去其餘八十六戶每戶恤典各錢二兩式上下其中殘獨戶十戶依日前江村別恤典例各加空石十立式別爲分給之意敢啓傳曰知道
정조 11년
李在學以兵曹言啓曰景福宮衛將趙暎尹孝得俱以身病猝重勢難供職呈狀乞遞實病旣如是則輪番之任不可久曠竝改差何如傳曰允
정조 11년
李在學以兵曹言啓曰臣今朝祗伏承政院所傳聖敎內社稷墻垣頹圮處亦依宗廟墻垣頹圮處圍排座更事命下矣詳問于社稷署則東邊墻垣第一處五間半許第二處二間許第三處一間許第四處一間半許南邊第一處五間半許第二處三間許第三處四間許第四處四間許第五處一間半許第六處三間許第七處一間許第八處三間許西邊第一處四間許第二處五間許第三處三間許第四處二間半許第五處四間許第六處五間許第七處一間許第八處二間許頹圮云且伏聞社稷署前例墻垣頹圮處只令繕工監以把子圍排座更把守則元無前例只每夜巡邏營門定送校卒墻外巡邏云從今爲始自臣曹捧甘漢城府一依宗廟墻垣頹圮處圍排座更之地亦令巡邏營門各別申飭之意分付何如傳曰只依前例擧行不必別設坐更以此知悉俄下傳敎中坐更減數把立之命蓋因本署郞官誤奏之致身在本署不識守護之方事極駭然當該郞官爲先拿處
정조 11년
李在學以兵曹言啓曰卽接東道參軍具載厚牒報則御營廳所授惠化門南邊第四城廊近處體城一間許頹圮云令繕工監爲先把子圍排分授軍門急速修築而把守軍兵亦令該軍門量宜定送限改築間各別守直之意分付何如傳曰允
정조 11년
李亨元以兵曹言啓曰卽接東道參軍具載厚牒報則御營廳所授惠化門南邊第四城廊近處體城一間今日頹圮處左右邊半間式又爲加頹云令繕工監一體以把子堅實圍排分授軍門竝卽修築而把守軍兵已令該軍門量宜定送依前例以前把守軍嚴加守直之意另飭分付何如傳曰允
정조 11년
李在學以分兵曹言啓曰慶熙宮西所衛將朴長瀗所告內興元門北邊宮墻二間許因雨頹圮云令繕工監爲先以把子堅實圍排待晴卽爲修築而御營廳入直校卒各別申飭嚴加巡察之意敢啓傳曰知道
정조 11년
李在學以御營廳言啓曰本廳字內惠化門南邊第四城廊近處體城一間許頹圮云令繕工監爲先把子圍排分授軍門急速修築而把守軍兵亦令該軍門量宜定送限改築間各別守直事自兵曹草記矣修築則待晴擧行而出番鄕軍二十名將官率領限修築間輪直嚴加把守之意敢啓傳曰知道
정조 11년
備忘記下僚之不問徑擬似違常格如不在闕又値登筵則先擬後問亦是例事本事姑無論年少新進以微事焉敢如是煩瀆渠非時任則選部雖欲削名於官案得乎由前由後妄率極矣檢閱尹行任爲先罷職原疏還給雖非創例不如無是事實固未詳知較絜亦甚駭然注書金孝建從重推考
정조 11년
刑曹啓目粘任實縣殺獄罪人鄭明采獄事段今旣承款依法擧行爲白乎旀光州牧殺獄罪人崔明達獄事段令道臣更加詳査分別首從論理啓聞後拿處爲白乎旀順天府殺獄罪人徐汗迪獄事段亦令道臣照法嚴勘爲白乎旀同府殺獄罪人金三男獄事段更令道臣詳査啓聞後拿處爲白乎旀綾州牧殺獄罪人鄭道仁獄事段另加嚴訊期於取服何如啓任實縣殺獄罪人鄭明采獄事段同耦元無宿怨起鬧不過微物退而踢之直是戲耳撞着致命亦未必不由於自來癃病戲殺皆不償命則此獄亦不無一分可原之端而莫嚴者三尺也殺人者死奚論有心無心況數次足踢之說鋤伴諸招證左俱備且生前之給藥物死後之辦襄需卽渠斷案到今承款之後不宜原情而屈法是如乎明采身乙姑爲停刑卽令道伯具格捧結案以聞爲有矣農時逮繫可悶只元犯兺捉致擧行事分付爲旀光州牧殺獄罪人崔明達獄事段明達明水金女之從孫也昌信其姪也以姪子而見叔母之行淫則苟不諫而止之只當羞愧而已隱忍而已決不宜參涉於黜逐之議況稱假托門戶之貽累叵耐田庄之生慾半夜挈子碎門破壁其氣勢之麤猛擧措之駭悖固不可以人理責之兺不喩且造謀加功自有差殊昌信藉曰不一犯手挾豪悍之兩子來時爛議卽席合力終至於戕害人命則碎破門壁者雖明達兄弟而敎其作挐者昌信也壓築成孫者雖明達而使之行兇者昌信也以只坐尊長律論則昌信之爲元犯無疑又欲以犯手輕重定其首從則明達明水直是難兄難弟不於昌信三父子之中細較情犯而只以一築之跡經定三尺之案大有乖於審克之義卿之跋辭正合讞獄之體依回啓更令詳究前後文案具意見指一狀聞後拿處爲旀順天縣殺獄罪人徐汗迪獄事段此獄實關倫常之大變誠如檢狀道啓旣殺之又刺之則其行兇之殘忍用意之巧慝無與倫比是隱乃但刺項之說正犯則諉以自裁而屍親則歸之退割伊時旣無看證下落終欠分明死後刺項未可謂之究竟而無論刺項與擊背殺其妻者汗迪也營底二日之行此胡大罪而遽生離居之計奩裏以一把之刀適使改飾而至起斷恩之疑結髮生子之好便被其叔其弟之所構問揮淚愬冤之言流血現夢之兆看之未半重爲之慘惻兺不喩傳訃之先後移屍之光景種種情狀無異於以鎌遮眼且渠之初檢招中木枕打氣絶死者便亦承款雖非刺項一事自有萬殞難贖之罪是如乎汗迪身乙各別嚴刑期於斯速取服爲旀徐世元徐汗昌等嚴勘事依回啓施行爲旀同縣殺獄罪人金三男獄事段夫殺妻償命在法雖然除非情理絶悖則前此殺妻之案未曾一例寘法蓋夫因妻死未必慰亡者之心故耳此獄顚末與汗迪大異汗迪則故犯也又有戮屍之罪論其情節不容更議而三男則不然見其妻之不恭於其母則誚責而警飭之可乎溺愛而不言可乎慍水確之撼眠投隣餠而不食似此勃蹊之性誠有霜氷之憂土塊之投爐木之打卽渠自取設令朴女因此致命順親事大殺妻罪疑固可有一分參恕之端況旀服毒之說諸招歸一銀釵之色屢變油袴之痕尙濺有不可以傷痕之狼藉直歸之於被打由前由後旣知有傅輕之端則不必更査三男身乙卽爲決配事分付爲旀綾州牧殺獄罪人鄭道仁獄事段胸膛之紫黯堅硬兩檢之實因旣明一二次數三次足踢之說或出於諸程之供或出於朴致化之招諸程則以作別之雇主容或有右袒之言而致化公證也寧有愛憎扶抑之理實因旣如彼詞證又如此道仁雖欲免償命之律得乎況旀六朔之羞挑憤數杯之醉起鬧扶髻揮枕互相顚擠則其拳頭所加足勢所及元不計死生要害是如可道仁則幸免重傷作別則卽地殞斃成獄償命更無可疑而忽做忌神之謊說要作圖生之窘計者情狀尤極痛惡道仁身乙依前訊推期於輸款爲良如敎
정조 11년
修撰韓用龜疏曰伏以日月迅邁惟我文孝世子祥事奄過臣民慟冤曷有其極以我聖心之止慈悲廓摧隕何以堪抑區區下情益不勝憂念痛泣之至仍伏念臣才本庸陋不足備簪紳之列跡又畸孤未嘗有墻壁之依分甘屛蟄念絶當世而天地至仁父母孔邇拔之樗散之中置之器使之末十回登臺俱是特授之華銜半歲調郞又被曲保之殊恩中夜無寐細檢臣身頂踵毛髮罔非造化門戶之幾傾而殿下全保之踪地之至危而殿下庇覆之不啻若枯骸之傅肉顚木之再孼況臣老父一資多年未霑聖朝之寸祿常格所拘不得臣母之俱榮每瞻崦嵫之景只切烏鳥之情而窮無所告至願莫伸惟我殿下如天之無物不遂如日之無微不燭昨夏收錄之恩遽下於微臣詣臺之日手奉恩誥有霣如瀉此在臣誠爲沒世之至榮曠古之殊渥從前百口感戴之私別添闔門頌祝之情出而瞻望雲天入而銘鏤心肺只願世世生生爲犬爲馬以酬聖恩之萬一也臣於月前伏蒙恩暇往省病父於臣兄任所千里荒陬骨肉團聚情私獲伸感祝冞切況其甘旨之養刀圭之供繄誰之賜每飯必頌洪恩一語輒望五雲攢手相對惟期他日之隕結分外榮途毫無一念之忘到而忽於千萬夢想之外伏奉玉署除旨華誥遠頒龍光偏荷雙親驚喜一府聳賀臣於是惶隕震懍神精失守莫省所以自措也何幸旋蒙恩遞粗守微分而曾未數月誤恩荐降不知無狀賤臣何以得此臣之從前踐歷罔非踰分而不顧冒進之嫌只知疑承之義者非謂臣才之可堪也特以再造之恩浹髓淪肥初不敢以區區去就自倣於古人之廉防耳至若經幄之職有國所重處深嚴之地而任論思之責極一代之選而需他日之用苟或學不足以發揮經義才不足以黼黻王猷則莫宜居之尤豈如臣魯莽如臣蔑裂者所可擬議哉噫臣幼而昏愚長益荒嬉凡世之尋常經籍率多墻面從以十數年來自甘暴棄一切書卷便屬笆籬强或臨門若墜烟霧以此使倆何所藉手而講說討論仰裨聖學之萬一乎似此實狀通朝之所共知聖鑑之所悉燭而況都堂特圈有異恒例濫竽可知竊吹尤愧臣之惝怳怵惕尤當如何反復思惟承膺無路玆敢披瀝肝血仰瀆崇嚴伏乞聖慈俯垂矜察亟命有司鐫削臣職因治臣逋慢之罪以重名選以全微諒不勝幸甚臣旣不以見職自居顧何敢贅陳他說而竊以君父之讎不可以一天共戴討復之義不可以一日少緩玆敢悉暴愚衷惟聖明垂察焉嗚呼惟我殿下以睿智之聖承付畀之重凡於政令施措之間義理精微之蘊錙銖不差經權得中雖使敢言之士欲效無隱之忱未見衮職之有闕而獨於懲討一事刑法失當亂賊不懼纔施鯨鯢之誅又懷梟獍之音旣障滔天之水復熾燎原之火粵自丙丁以來君綱日墜彝倫益晦至於昨年萬古所無之變而極矣復喆之以下五字刀割傳法於榮德時偉之讎視儲君而合勢於宇鎭繼而有匡賊之輪款灼然爲昨冬之證案設計之地頭雖似差殊爲逆之根柢終歸爛熳停乳投劑之日指使者誰歟始慶終哀之際沮戲者何事況且誕彌之慶指日企待而禍變之酷一朝荐仍則宗社之孤危臣民之痛冤尤當如何何幸皇天默佑以下七行刀割贓之畢露而殿下每以疑無指的牢拒群請竝置勿問之科其何以解中外之惑而慰神人之望乎至於逆醫乳媼潛附凶徒暗試毒手情狀莫掩以下三字刀割自在殿下亦何惜乎一番究問而伈泄至此耶嗚呼有限之禮制甫畢無窮之痛冤如新而若或歲月寢遠人情狃安則三司舊啓之牘便成空言萬世必報之讎都屬先天其孰能積誠致討明彝倫於旣晦杜禍源於方來乎此尤臣等所大懼也伏願聖明淵然深思翻然改圖夬允三司之請使王綱復振世道永靖焉臣無任泣血懇禱之至答曰省疏具悉勿煩爾其勿辭察職
정조 11년
丁未六月初一日辰時上御誠正閣諸承旨持公事入侍輪對官同爲入侍時行左承旨李在學右承旨李亨元左副承旨李時秀右副承旨洪文泳同副承旨安鼎鉉記事官金孝建假注書李德鉉記事官李宗烈記注官承膺祚宗廟直長金在明社稷直長吳泰齊軍器判官沈鏔東活人別提洪徽河養賢庫主簿文光瑞內贍直長尹載伋工曹佐郞趙鎭完西活人別提宋碩欽尙衣主簿李良會忠勳府都事吳泰詹西氷庫別檢朴彝源義盈主簿朴東俊掌樂僉正鄭致綏承文副正字金晦彬司宰主簿洪大默司錄高應觀禁府都事林秉遠司饔僉正李耉永繕工副正金常行宗簿直長任好常以次進伏訖在學亨元讀奏吏兵批歲抄單子上命書傳敎曰吏兵曹歲抄點下者依例分等捧傳旨命書榻敎曰都承旨許遞前望單子入之上出給假注書李德鉉改差啓辭曰書允字而頒布時秀承命書出孝建持而趨出擬代望持入進伏首望乃金裕己也上點下曰此人登科後初入此望乎時秀曰然矣上命輪對官進前在明等進前奏職姓名上曰如有所懷各奏可也僉曰無矣上命退諸臣以次退出
정조 11년
行都承旨具㢞坐左承旨未差行右承旨李在學坐左副承旨李亨元坐右副承旨李時秀坐直同副承旨洪文泳坐直注書金孝建病一員未差假注書李冕膺仕趙台榮仕直事變假注書尹光顔仕
정조 11년
李時秀啓曰大司憲黃昇源牌不進執義李壽咸陳疏入啓掌令安鼎大閔彝顯持平李敬五宋煥箕俱在外監察茶時之意敢啓傳曰知道
정조 11년
傳于具㢞曰左承旨入侍
정조 11년
傳于具㢞曰政官牌招開政
정조 11년
李亨元以刑曹言啓曰本曹今春夏等褒貶定於今月初三日而參判李致中謂有身病參議金魯永謂有情勢俱不得參坐令政院稟旨牌招以爲同參之地何如傳曰允
정조 11년
以刑曹參判李致中牌不進推考傳旨傳于李亨元曰許遞今日政差出
정조 11년
有政吏批判書尹蓍東進參判朴祐源牌不進參議徐鼎修式暇行都承旨具㢞進以金文淳爲承旨以金光岳爲獻納李祉永爲正言魚用謙爲校理沈豐之爲刑曹參判林蓍喆爲刑曹參議李景烈爲鎭川縣監
정조 11년
兵批判書金履素病參判金魯淳病參議李奎緯入直進參知李師濂病右副承旨李時秀進副護軍單李光燮宋益休副司直單尹承烈金文淳李致中閔台爀李邦榮洪仁浩安廷鉉洪明浩李夔柳誼
정조 11년
傳于具㢞曰新除授承旨牌招
정조 11년
以左承旨金文淳牌不進推考傳旨傳于具㢞曰違牌承旨許遞前望單子入之
정조 11년
以朴仁榮囚單子傳于李時秀曰日熱如此時囚竝保放
정조 11년
李時秀以弘文館言啓曰修撰韓用龜疏批已下卽爲牌招察任何如傳曰允
정조 11년
李時秀以兵曹言啓曰禁軍來秋冬等都試因政府及本曹有故不得設行今已過時矣在前如此之時有仍停都試代行祿試射之例今亦依此擧行何如傳曰允
정조 11년
洪文泳以義禁府言啓曰日熱如此時囚竝保放事命下矣時囚罪人吳泰齊朴仁榮等竝保放之意敢啓傳曰知道
정조 11년
判府事徐命善箚曰伏以臣於床席昏涔之中以訓局貶坐明日擧行事從事官來傳聖敎聞命惶阨莫省所措臣之自來貞疾已成癃痼而近有暑濕之祟重得寒熱之症似瘧非瘧眞元日削因病添病醫藥罔效雖於房闥之內亦末由自力起動束帶赴坐非所可論而殿最重典而不容緣臣而曠闕申飭成命亦不容由於臣而委棄玆不得不倩人構箚仰請處分伏乞亟遞臣訓局都提擧之任仍將兼綰諸司倂賜變通俾令趁期磨勘以重國體焉仍念臣病實難强情姑不暇言而終身僇廢之願蓋未嘗少須臾忘于心矣凡有起居之班陪扈之列一未敢趨造如前席歷詢不過各陳所見而亦且妄僭屢懇竟蒙體諒則其自靖之義人孰不知然闕禮引罪之尋常應行者率皆默無箚訟是豈全昧義分頑如木石而然哉不特不以大臣自居或恐以微末去就致煩中朝之酬應而其徼君固寵之罪抑有甚於放廉沒恥之譏故也昨冬承命臣亦𢞀費商量伊時敦迫過隆恩數太屑則黽勉暫膺未必有損於臣之處義藉令處義不能無出入其視朝體之壞傷輕重較然臣其可膠守而不知變哉今若以一行貶坐謂已出脚而責之以前後郞當則是臣之區區迷執猶有所未暴也臣敢卒言之冀聖明之終始曲成焉取進止答曰省箚具悉卿懇一有涉於職事使必如是控引者一則由予二則由予予能悉心鎭服如卿地處如卿勛勩寧或臬兀於今日朝廷乎大抵攻卿者卽攻予也有不滿也故前有範賊之挾匕後有夏賊之投書夫夫也孰不知此脈絡卿旣捨命拚生與人結怨到今乃反有此退縮底意亦由予誠未孚無奈竝我不諒耶昨夏事變以後疏章間每及藥院而隱映話頭專指都相世豈有如許至痛極冤之事乎卿雖職兼藥院予不使藥院聞知及其更直之日只令提擧副提擧入察看護使卿勿令來住閤外卿之不以福人自處一世之所共知故也然則語及藥院齗齗於卿一人眞所謂欲巧反拙噂沓之來一味羈縻豈歇後於卿而然特不露卿名姓故耳否則何靳於三木之典何惜乎兩觀之律卿須思之除非爲範夏復報則豈必欲害卿後已也予則曰卿不敢更以自己事看得實合國耳公耳之意惜乎卿計未在是予不多告卿須諒之仍傳曰此批答遣史官傳諭此後更勿以處義二字煩予酬應事一體傳諭貶坐何日出令與否亦爲知來
정조 11년
大司諫朴天衡疏曰伏以日月迅駃文孝世子祥期奄過服制已闋帀域臣庶號泣靡逮伏惟我殿下止慈之情何以堪抑臣不勝悲泣煎迫之至嗚呼今日廷臣尙可謂知君臣之義乎進不能碎頭血爭退不能刎首自靖使窮天徹地之冤至今未洩食肉寢皮之讎尙今未復恬然若無事之時晏然如安樂之日天乎人乎此何事也若此不已則君讎竟無討復之日賊魁終無覈出之期耶臣誠痛哭崩迫不知所云也噫昨冬以後群下之守閤籲冤凡幾日矣聯章叫苦又幾遭矣天聽愈邈輿情益激大臣去國邑宰投紱以至草野之士亦有毁冠而自廢者則一國人情大可見矣而殿下於此獨不思惕然而改圖乎噫獄之疑晦者固不可臆斷事無端緖者誠不可指的而至於昨冬之獄亦可謂疑晦而無可指的乎壬寅誕降之慶擧國之所共忭而時偉敢發凶言則不悅之意已著矣以下六行刀割臣聞君父之讎不與共戴天儲嗣貳君也賊有謀害貳君者而爲其臣者伈伈度日曾不知復讎之爲急則傳之四方其將以今日臣子爲何如人也書之史冊亦將以今日國家爲何如世也天彝絶矣人紀蔑矣彝倫斁而國之爲國臣未之聞也殿下試看自春以來亢旱淫潦之災跨歲相仍逆匡賊采之變式月斯生人心憂遑爻象愁沮此曷故焉冤氣上干則雨暘之愆度固其理也以下二字刀割尙在則民情之疑懼又其勢也驗之天時稽之人事其理不忒昭如指掌以殿下明理之學豈或不察於此而牢拒群請一味靳允臣誠莫曉其故也嗚呼一自以下五行刀割臣於是乎悲憤冤泣質之天而不得求之理而不解而亦不能無憾於天地之大也臣向叨是職猥入文字略陳討復之義而忱誠淺薄文詞拙訥未蒙採納旋命付丙至今追思惶汗浹背又安敢以不忍言不忍聞之說更瀆崇聽重慼我殿下之心哉第臣區區所秉卽爲儲君復讎之義也此讎未復之前無非飮泣腐心之日歲月漫遠伈泄成習則討復之義愈不可不明節序復回感慕益新則冤迫之痛尤不可不鳴玆敢不避猥越復申前說伏願殿下勿以聖志之已定而難於撓改勿以臣言之陳腐而特賜財察喆宇時偉竝爲拿鞫嚴究其情節逆醫乳媼亦加嚴訊明覈其指使其他可問諸賊亦從臺啓一一窮詰以下七字刀割上慰文孝在天之靈下洩臣庶激泉之痛焉仍伏念臣於見職豈或有一分堪承之望而只緣怵畏義分有除輒膺而國賊未討不能辨及霤之義言議甚輕不能效格天之誠名爲諫官將焉用哉日昨恩除適下於騎曹持被之日雖不得不張皇出肅而尸位溺職徒玷淸班非義之所敢出也且臣素患痰癖之症每當暑月一倍添劇嘔瀉累日神精昏脫宛轉牀笫轉動不得以此病狀實無時日間束帶供職之望召牌之下承膺無路玆敢略陳短章仰暴微懇伏乞聖慈俯垂諒察亟命鐫削臣職名仍治臣違傲之罪以肅朝綱以警具僚焉臣無任屛營祈懇之至省疏具悉勿煩爾其勿辭察職
정조 11년
執義李壽咸疏曰伏以日月迅邁文孝世子常事奄過臣民痛冤去而益深伏況我殿下止慈之情尤何以堪抑仍伏念臣跡本單寒姿甚譾劣耳目之任自知不稱而前後見職屢叨蔑效愧悚之忱每切于中昨秋亞憲之除適値時論之方張以臣疏闇之致不無顚錯之失伊時堂箚迭發交攻論斥備至不有餘地幸蒙包容之聖恩雖降靳允之溫音而臣自是以後滿心慙恧情踪臲卼退伏鄕廬只自訟愆中間除旨非止一再而臺端鐵限萬無趨承之望一味跧伏惟俟大何何幸聖心曲諒恩遞荐降且惶且感罪戾冞重不意今者柏府恩除又降於屛蟄之中在臣分義不敢如前偃傲聞命驚惶卽地入城雖詣闕下而以此情勢無路承膺自犯違越跡涉逋慢由前由後臣罪愈著玆陳短章略暴微懇伏乞天地父母遄加威罰鐫臣之職治臣之罪以肅朝綱以安私分焉臣於乞免之章不宜贅及他說而義重沐浴敢此附陳噫自丙申十餘年來倫彝之斁殆若掃地亂賊之出幾無虛月而殿下專事姑忍一味掩覆有根柢之不拔者有窩窟之不破者明義一部其將無地可讀至於昨年夏秋喪變骨與膽掉淚先言零而討賊之典不行復讎之義未明推覈不加根因莫尋將使臣民之讎莫泄食肉之憤宗社之賊竟致漏網之憂衆討齊發尙靳一問使之偃息於覆載之間古今天下寧有是耶噫嘻賊復叔姪旣施鯨鯢之誅而火其文書永絶鉤奸逆宇父子已露梟獍之凶而貸其首領一任釀禍時偉之顯示不悅而尙稽盤問廷楫之妄投毒劑而只施薄竄已下二行半刀割言路無由恢張公議亦多沮喪將使撑天柱地之義便作應文備數之歸此果群下誠淺辭拙不能孚格之致而臣愚死罪亦不得無憾於天地之大也伏願殿下穆然深思夬揮乾斷竝允三司之請可以伏法者誅之可以覈情者問之俾王章夬伸輿憤少洩焉臣無任屛營祈懇之至省疏具悉勿煩爾其勿辭察職
정조 11년
丁未六月初二日卯時上御重熙堂左承旨入侍時行左承旨李在學假注書趙台榮記注官承膺祚記事官李崑秀以次進伏乾上曰今此早霖挽近罕有矣在學曰兩麥今旣盡刈水田頗爲好云矣上曰都承旨仕進乎在學曰然矣上曰備郞趙鎭宅何間當上來耶在學曰金川不甚遠非久當上來矣上曰戶郞鄭昌老以自辟爲之耶在學曰然矣上曰今朔篆字書進只止五人此後自政院申飭可也在學曰注書金孝建俄已陳疏到院而雖卽退却事甚難處矣上曰不必深引卽爲出牌可也上曰下直守令皆當下去耶在學曰或有未下去者矣上曰卿其出去招致都監從事官褒貶從速爲之事分付命退承史以次退出
정조 11년
行都承旨具㢞病左承旨李亨元坐直右承旨徐鼎修坐直左副承旨李時秀坐右副承旨洪文泳坐同副承旨呂善亨坐注書金孝建病一員未差假注書李冕膺仕趙台榮仕直事變假注書尹光顔仕
정조 11년
李亨元啓曰明日乃是初伏自明日處暑間視事頉稟之意敢啓傳曰知道
정조 11년
李亨元啓曰合辭方張之時兩司無詣臺之員事甚未安除在外傳旨未下外未肅拜呈告人員竝卽牌招何如傳曰允
정조 11년
李時秀啓曰大司憲黃昇源執義李壽咸牌不進掌令安鼎大閔彝顯持平李敬五宋煥箕俱在外監察茶時之意敢啓傳曰知道
정조 11년
洪文泳以禁衛營將官來言啓曰今日本營軍兵日次私習云矣敢啓傳曰知道
정조 11년
李亨元以御營廳將官來言啓曰今日本廳軍兵日次私習云矣敢啓傳曰知道